Банско днес - ДЕТСКИТЕ ГРАДИНИ И ЯСЛИ В ОБЩИНА БАНСКО ОТВАРЯТ ВРАТИ
Въз основа Заповед № РД-01-270/19.05.2020 г. на министъра на здравеопазването, Община Банско съобщава, че се възобновява приемът в детските градини и ясли на територията на гр.Банско, гр.Добринище и с.Места. Детските заведения ще бъдат отворени от 26 май, вторник. Приемът на децата ще бъде възможен само след писмено изразено информирано съгласие от родителите.
Сградите и дворовете на детските градини и ясли в общината са подготвени – ремонтирани, почистени и дезинфекцирани. Осигурени са лични предпазни средства за персонала и препарати за периодична дезинфекция на помещенията. Където е възможно, ще бъдат отворени допълнителни входове, за да се избегне струпването на деца и родители.
Грижата за здравето на децата е от първостепенно значение за общинските власти и поради това няма да бъдат допускани компромиси. За да бъдат запазени децата ни, е наложително стриктното спазване на противоепидемичните мерки и санитарните предписания.
Приемът на децата сутрин ще бъде след задължителни общ преглед за здравословното състояние и измерване на температурата. Поради това е необходимо родителите да предвиждат достатъчно време, тъй като приемането на децата в градините и яслите ще става по-бавно от обичайното. Децата във видимо неразположение и със симптоми за влошено здраве, ще бъдат връщани.